
AZ EMLŐDAGANATOK RADIOLÓGIAI ÉS KLINIKOPATOLÓGIAI ÖSSZEFÜGGÉSE

Kulcsszavak: emlőrák; 18FDG PET/CT; MR; patológia
Célkitűzés:
A mellrák világszerte az egyik leggyakrabban diagnosztizált daganatos megbetegedés a nők körében. Incidenciája az utóbbi évtizedben nőtt, magas mortalitással és morbiditással jár. A betegség kóroktana, rizikófaktorai sokoldalúak, genetikai és környezeti tényezők egyaránt hatással vannak kialakulására. A komplex emlődiagnosztika fontos szerepet játszik emlődaganatos betegek esetében, lehetővé téve a daganat terjedésének és esetleges áttétek jelenlétének pontosabb felmérését a kezelési tervek kidolgozásához és a kezelés hatékonyságának nyomon követéséhez.
Adatok és módszerek:
Vizsgáltunkba azon emlődaganatos betegek anyagát választottuk be, akik emlőműtét előtt álltak, nem részesültek neoadjuváns kezelésben, továbbá teljes diagnosztikai (18FDG PET CT; MR) és patológiai (szövettan, hormonstátusz) eredményekkel rendelkeztek. A 18F-FDG felvételeken radiofarmakonra specifikus multiparametrikus értékek-; míg az MR felvételeken diffúziós értékek kerültek meghatározásra. A felvételek értékeléséhez Syngo.via szoftvert használtunk. Statisztikai elemzés során leíró statisztikát, kétmintás t-próbát, varianciaanalízist, Mann-Whitney-, Kruskal-Wallis tesztet alkalmaztunk (p≤0,05).
Eredmények:
A beválasztási kritériumoknak összesen 15 fő felelt meg, szövettanra való tekintettel a ductális carcinomaban szenvedő betegek voltak legtöbben (n=9; 60,0%). Lokoregionális nyirokcsomó áttéttel a betegek 53,3%-a (n=8), távoli metasztázissal a 26,7% (n=4) rendelkezett. 5 éves utánkövetést illetően a betegek 73,3% (n=11) élt. Az 50 évnél fiatalabbak és az ER negatív csoportnak szignifikánsan magasabb SUVmax és SUVpeak értéke mutatkozott (p≤0,05). A túlélést nem befolyásolta szignifikánsan a 18F-FDG multiparametrikus és diffúziós értékek (p≥0,05), azonban az élők csoportjánál emelkedett értékek mutatkoztak.
Következtetések:
Az 18F-FDG PET/CT és MR vizsgálat alkalmazható módszerként az emlőrákkal élők körében. Az említett módszerek indirekt módon reflektálhatják a tumor biológiai viselkedését, amely segíthet az egyéni kezelés irányának meghatározásában és az emlőrák prognózisának megállapításában.



